
Xesús veña como veña,
sempre vai na mesma dirección.

1. VER: Os nosos desprazamentos

- Comezamos dialogando sobre cal é o medio habitual que utilizamos para desprazarnos dun lado ao outro, ao cole, pola rúa, cando visitamos a alguén…
-O GPS vainos indicando o máis importante: a dirección que levamos.
Cara a onde nos levan os nosos camiños?
                                                   Que pretendemos cos 
                           estudos ou co traballo que facemos?
Que é o que buscamos con máis afán na vida?

2. XULGAR: Xesús sempre vai na mesma dirección 

- No evanxeo de hoxe, Lucas descóbrenos que escribiu o seu evanxeo para que “coñezades a solidez das ensinanzas que recibistes”. Logo cóntanos que Xesús entrou na sinagoga da súa vila, abriu o libro de Isaías e leu “O Espírito envioume a evanxelizar os pobres, a proclamar aos cativos a liberdade”… “Hoxe cúmprese isto”.

.QUE NOS QUERE DICIR?

-Que Xesús sempre vai na mesma dirección: vai guiado polo GPS do Espírito e sempre vai aos que sofren para aliviar a súa dor, xa sexan pobres, cativos, cegos, oprimidos…
*Xa veña en avión, en barco, en tren, en coche, dacabalo ou en patinete…: Vai na mesma dirección. 

Cal é a nosa dirección? 
Somos un pouco cataventos? Non o temos claro?

-E Na sinagoga todos tiñan fixos os ollos en Xesús. Porque nel vían non só unhas palabras, unha proclamación senón a proximidade do Reino que emerxía coa súa persoa, coas súas accións, en definitiva, co seu Amor. 

-Este domingo celebramos a Xornada da Infancia misioneira. Todos, desde os nenos aos maiores, estamos invitados a realizar a acción liberadora de Xesús. Aprendamos da “dirección” de Xesús.
  						        Como facer coincidir a  
                                      dirección da vida coa de Xesús?

3. ACTUAR: Vai a onde te necesiten 

- Preguntemos que é o xudaísmo, unha sinagoga, o libro da lei ou Torá. Aprendemos os nomes dos libros do Novo Testamento.

-Damos grazas a Xesús porque sempre quere estar ao noso lado e pedímoslle polos que o pasan mal e intentamos botarlles unha man.

-Neste día da Infancia misioneira recordamos a todos os misioneiros que van anunciando a bo nova de Xesús aos pobres, aos que lles falta casa, saúde ou escola. Dialogamos que podemos facer nós pícaros misioneiros. 

-Buscamos en google o decálogo do neno misioneiro.

-Preparamos o Día da Paz (30 xaneiro) recortando algún logo, buscando unha oración?  
   
                                                            Que imos facer?

A PALABRA


NEHEMÍAS 8,2-4a.5-6.8-10: Leron o libro da Lei, explicando o sentido.
Naqueles días, o día primeiro do mes sétimo, o sacerdote Esdras trouxo o libro da lei ante a comunidade: homes, mulleres e cantos tiñan uso de razón. Leu o libro na praza que está diante da Porta da Auga, desde a mañá ata o mediodía, ante os homes, as mulleres e os que tiñan uso de razón. Todo o pobo escoitaba con atención a lectura da lei.
O escriba Esdras púxose en pé sobre unha tribuna de madeira levantada para a ocasión. Esdras abriu o libro en presenza de todo o pobo, de modo que toda a multitude podía velo; ao abrilo, o pobo enteiro púxose de pé. Esdras bendixo o Señor, o Deus grande, e todo o pobo respondeu coas mans levantadas: «Amén, amén». Logo inclináronse e adoraron o Señor, rostro en terra.
Os levitas leron o libro da lei de Deus con claridade e explicando o seu sentido, de modo que entendesen a lectura.
Entón, o gobernador Nehemías, o sacerdote e escriba Esdras, e os levitas que instruían o pobo dixeron a toda a asemblea: «Este día está consagrado ao Señor, o voso Deus: Non esteades tristes nin choredes» (e é que todo o pobo choraba ao escoitar as palabras da lei).
E engadiron: «Andade, comede boas talladas, bebede viño doce e enviade porcións a quen non ten, pois é un día consagrado ao noso Deus. Non esteades tristes, pois o gozo no Señor é a vosa fortaleza». Palabra do Señor.

SALMO 18: As túas palabras, Señor, son espírito e vida.

1 CORINTIOS 12,12-14.27: (BREVE) Vós sodes o corpo de Cristo, e cada un é un membro.


LUCAS 1,1-4; 4,14-21: Hoxe  cumpriuse esta Escritura.

	
Narrador: Ilustre Teófilo: Posto que moitos emprenderon a tarefa de compoñer un relato dos feitos que se cumpriron entre nós, como nolos transmitiron os que foron desde o principio testemuñas oculares e servidores da palabra, tamén eu resolvín escribirchos pola súa orde, logo de investigalo todo dilixentemente desde o principio, para que coñezas a solidez das ensinanzas que recibiches.
  	Naquel tempo, Xesús volveu a Galilea coa forza do Espírito; e a súa fama estendeuse por toda a comarca. Ensinaba nas sinagogas, e todos o encomiaban. Foi a Nazaré, onde se criou, entrou na sinagoga, como era o seu costume os sábados, e púxose en pé para facer a lectura.
  	Entregáronlle o rolo do profeta Isaías e, desenrolándoo, atopou a pasaxe onde estaba escrito:
Xesús: -«O Espírito do Señor está sobre min, porque me unxiu. Envioume a evanxelizar os pobres, a proclamar aos cativos a liberdade, e aos cegos, a vista; a poñer en liberdade os oprimidos; a proclamar o ano de graza do Señor».
Narrador: E, enrolando o rolo e devolvéndoo ao que o axudaba, sentou. Toda a sinagoga tiña os ollos cravados nel. E el comezou a dicirlles: 
Xesús: -«Hoxe cumpriuse esta Escritura que acabades de oír». 
  	Palabra do Señor. 
 (Narrador-Xesús)




